
Universitatea din Cambridge, Anglia. 
REZUMAT 


În anul 2016 comunitatea academică clujeană a sărbătorit-o pe una dintre cele mai 
importante reprezentante ale școlii pianistice românești: profesor universitar doctor Ninuca 
Oșanu Pop. Născută în 1941, ca unică fiică a familiei Ana și Grigore Oșanu, Ninuca Pop a 
urmat cursurile Şcolii Medii de Muzică din Cluj și cele ale Conservatorului „Gheorghe 
Dima”, pe care l-a absolvit în 1962 cu „Diplomă de merit”. În perioada 1962-2001 eminenta 
profesoară a desfășurat o intensă activitate didactică, îndrumând cu pricepere și dăruire zeci 
de studenți. În paralel a susţinut o bogată activitate artistică: concerte ca solistă a diferitelor 
orchestre filarmonice, recitaluri solo și camerale. Ninuca Oșanu Pop a dăruit lumii muzicale 
lucrări valoroase: Elemente specifice scriiturii pianistice enesciene (teza de doctorat), Antologia 
documentară Ana Voileanu-Nicoară, volumul omagial Sigismund Toduţă: destăinuiri, documente, 
mărturii, (coordonator). Remarcabila sa activitate pedagogică, artistică, muzicologică a fost 
apreciată în mod deosebit, acordându-i-se de-a lungul timpului, distincţii, diplome și 
medalii. 


Cuvinte cheie: Școala pianistică clujeană, Ninuca Oşanu Pop, aniversare, Alfred Cortot, 
Ecaterina Fotino-Negru 


54 


În istoria Academiei de Muzică „Gheorghe Dima” au existat de-a lungul 
timpului personalități care au transformat zidurile acestei clădiri în cetate a 
cunoaşterii, iar munca, în apostolat și comuniune de idealuri. Rostul acestor 
dascăli, purtători de lumină, se răsfrânge înalt și frumos în devenirea atâtor 
discipoli, generatori, la rândul lor, de scântei ale măiestriei. Una dintre aceste 
personalităţi este pianista Ninuca Oşanu Pop, profesor universitar doctor, a cărei 
pasionată şi bogată activitate artistică şi ştiinţifică a marcat școala pianistică 
clujeană prin bogate împliniri. Biografia domniei-sale este o mărturie vie pentru 
valori precum devotament, dăruire, măiestrie. Evocarea distinsei doamne a 
pianisticii româneşti devine o îndatorire de suflet. 

Născută în 1941, ca unică fiică a familiei Ana și Grigore Oșanu, Ninuca Pop 
a început studiul pianului la șase ani. A urmat apoi cursurile Școlii Medii de 
Muzică din Cluj şi cele ale Conservatorului „Gheorghe Dima”, pe care l-a absolvit 
în 1962 cu „Diplomă de merit”. Pregătirea muzicală și pianistică obţinută sub 
îndrumarea eminentelor profesoare Ecaterina Herţegh, Ana Voileanu-Nicoară și 
Ecaterina Fotino-Negru a fost completată prin stagii postuniversitare la Bucureşti, 
Budapesta, Weimar şi Siena (1970, cu profesorul Guido Agosti). Maestrul 
Sigismund Toduţă i-a deschis orizontul spre cercetarea muzicologică permițându-i 
să asiste la renumitele sale cursuri, alături de studenţii de la secţia Compoziţie. 
De altfel, într-o recomandare întocmită în anul 1984, maestrul scria despre tânăra 
pianistă: „talent şi perseverenţă, râvnă pentru acumulare de cunoștințe și sete de 
cultură s-au împletit în modul cel mai armonios în anii de formație ai viitorului 
muzician”. În acelaşi document, compozitorul sublinia realizările deosebite ale 
pianistei în interpretarea diferitelor genuri şi stiluri muzicale, precum și „[...] 
rezultatele cu totul remarcabile în domeniul activităţii didactice. [...] La această 
sumară schiță de profil artistic se asociază o prezenţă din care se poate citi o înaltă 
conștiință umană şi o generoasă dăruire pentru progresul învățământului 
muzical”. 

Aceste calități au fost apreciate de-a lungul timpului de numeroasele 
generaţii de discipoli pe care i-a format în prodigioasa activitate la catedră. 
Din anul 1962 a fost cooptată în corpul profesoral, în calitate de preparator la 
Catedra de pian, an în care şi-a început mandatul de rector Sigismund Toduţă, una 
dintre personalităţile care au jalonat direcţiile orientative ale învățământului 
muzical superior clujean. Influența maestrului s-a resimţit în toate domeniile de 
activitate, erudiția şi exigența sa impunând un nou stil de muncă: seriozitate, 


1 Sigismund Toduţă, Recomandare, 1984. 

implicare și responsabilitate din partea tuturor. Aceştia sunt termenii care definesc 
personalitatea eminentei profesoare, principiile care au călăuzit-o încă de la 
începutul carierei sale; muncind cu pasiune, perseverenţă, a parcurs toate treptele 
ierarhiei didactice ajungând în 1991 la gradul de profesor universitar. În cei 
aproape cincizeci de ani de activitate didactică a îndrumat cu pricepere, tact și 
dăruire zeci de studenţi care îşi desfășoară activitatea în ţară, în alte nouă state 
europene, Mexic și SUA, în calitate de artiști interpreţi și/sau profesori la nivel 
şcolar sau universitar. Semnificativ pentru valoarea carierei sale didactice este 
numărul mare de studenţi ai clasei sale — peste douăzeci — premiaţi la prestigioase 
concursuri naționale și internaționale. Cursurile de metodica predării pianului au 
constituit un model de claritate și concizie, fiind un prilej de a dezvălui studenţilor 
secretele măiestriei pedagogice. 


Prof. univ. dr. Ninuca Oșanu Pop 
Recital aniversar, 30 martie 2016, Academia de Muzică „Gheorghe Dima” 
Foto: Sorin Văcar 


Încă din primii ani de ucenicie în tainele pianului, Ninuca Oşanu Pop a fost 
o prezenţă constantă și pregnantă în viața muzicală clujeană. Debutul pianistic din 
1949 a deschis calea participării la numeroase producţii școlare, din 1953 

încredințându-i-se rolul solistic în compania Orchestrei Școlii Medii de Muzică, 
dirijate de profesorul Mihai Guttman, în concerte de Haydn, Mozart, Bach și 
Beethoven. Prestaţiile sale pianistice au fost confirmate prin acordarea Diplomelor 
de Onoare la „Festivalurile Republicane” care se organizau anual la București, între 
anii 1956-1960, iar în 1961 s-a numărat printre laureaţii Concursului Naţional 
„George Enescu”. În perioada 1964-1988 a susţinut concerte ca solistă a diferitelor 
Orchestre Filarmonice de Stat, colaborând cu dirijorii Emil Simon, Mircea 
Cristescu, Remus Georgescu, Viktor Dubrovski (URSS), Eugen Pricope, Acel Ervin, 
Jan Hugo Huss, Eliodor Rău, Alexandru Munteanu ș.a., în șaisprezece oraşe din 
ţară, bucurându-se de aprecierea publicului şi a presei. 

Un moment memorabil l-a constituit premiera absolută a Concertului nr. 2 
pentru pian şi orchestră de Sigismund Toduţă, lucrare prezentată la 1 octombrie 
1987, în deschiderea „Toamnei muzicale clujene”, de Orchestra Filarmonicii din 
Cluj-Napoca, sub bagheta lui Emil Simon. Evenimentul a stârnit un viu ecou în 
presa vremii. Alexandru Pașcanu, prezent la concert, consemna: 


„Aici, solista, Ninuca Oșanu Pop, merită din plin admiraţia pentru greul 
examen pe care l-a trecut „con brio” pentru că, în primul rând, a înţeles și a 
aderat la conţinutul psihic al Concertului, după care au venit degetele. Sobră 
și profund interiorizată, fără ostentaţie, ea și-a însușit partitura cu o seriozitate 
care a exclus exteriorizările fotogenice, scoțând continuu în prim-plan fluidul 
muzical.!” 


Participantă activă în cadrul stagiunilor de concerte ale Conservatorului, 
remarcabila pianistă a susținut atât programe solistice, cât și camerale, în 
colaborare cu colegi de la Catedra de pian sau de la celelalte catedre. În recitalurile 
de pian, alături de repertoriul tradițional, s-a remarcat preocuparea interpretei de a 
promova creația românească pentru pian. În acest sens stau mărturie recitalurile 
dedicate exclusiv creaţiei lui George Enescu (1975), de la Cluj-Napoca, laşi, Piatra 
Neamţ, recitalul Sigismund Toduţă (1999), desfășurat la Cluj-Napoca, precum și 
numeroase prime audiții. 

În domeniul muzicii de cameră menţionăm integralele: Sonatele pentru flaut şi 
pian de Johann Sebastian Bach și Georg Fr. Händel (1965-1966), cu Gavril Costea, 
recitalul Enescu, în colaborare cu violonistul Casiu Barbu (1975), Sonatele pentru 
pian şi vioară de Ludwig van Beethoven, cu Ladislau Kiss (1977). Repertoriul clasic 
şi romantic a fost predominant în programele camerale — formaţii de două piane, 
trio și cvartet cu pian — colaborând cu Nina Panieva Sebesi, Voichiţa Tiniş, Victoria 
Nicolae, Liviu Vancea, Petre Baciu, Ilse L. Herbert în Cluj-Napoca şi în alte 


1 Alexandru Pașcanu, „Un ethos inconfundabil”, în „Tribuna”, rubrica Muzica, nr. 1621, 14 ianuarie 
1988. 

localități din ţară. O îmbogăţire a paletei sonore a pianistei s-a evidențiat în 
acompaniamentele de lied din recitalurile şi înregistrările realizate împreună cu 
Ion Budoiu, Iulian Jurja, Alexandru Fărcaș, Edith Simon, Ana Rusu, Liliana 
Bizineche, Ramona Coman ș. a. 

Ca studentă a eminentei profesoare Ecaterina Fotino-Negru, absolventă a 
Ecole Normale de Musique din Paris la clasa lui Alfred Cortot, Ninuca Oșanu Pop a 
fost îndrumată tehnic şi muzical conform acestei prestigioase școli. Compozitorilor 
francezi li s-a acordat atenția meritată. Astfel, pe lângă piesele de Debussy și Ravel 
învăţate în timpul școlarizării, în repertoriul său au apărut lucrări studiate 
independent, precum Ciclul 8 Preludii și piesa pentru pian şi orchestră de suflători 
Oiseaux exotiques de Olivier Messiaen, Sonata a 2-a de Andre Jolivet, prezentate în 
primă audiție la Cluj-Napoca. Cu ocazia unei vizite la Academia de Muzică 
„Gheorghe Dima”, compozitorul Andre Jolivet și-a exprimat aprecierea la adresa 
interpretei, într-un autograf dat pe prima pagină a partiturii: 


„A mlle Ninouka Osanu, avec tous mes compliments pour sa si musicale 
interprétation de cette Sonate, avec mon amicale gratitude.” 


Membră a formaţiei de muzică contemporană „Ars Nova” condusă de 
compozitorul și dirijorul Cornel 'Țăranu, a participat încă de la înființare (1968) la 
efervescenta activitate a acesteia concretizată în concerte, festivaluri naționale şi 
internaţionale, înregistrări pentru Societatea Română Radio și CD-uri în ţară şi alte 
opt state europene. 

Repertoriul pianistei a cuprins un număr impresionant de lucrări: peste 
420 titluri din creaţia a 151 compozitori. Din cele 106 prime audiții prezentate 
publicului, jumătate au avut calitatea de prime audiții absolute. 

Muziciană cu preocupări multiple, Ninuca Oşanu Pop s-a aplecat cu 
atenţie asupra unor noi manuale și metode de pian destinate inițierii muzicale și 
pianistice a copiilor: 

- Olga Suceava: Abecedar muzicali, ale cărui efecte binefăcătoare asupra 
generaţiilor de copii nu s-au lăsat aşteptate; 

— Carola Grindea și elevii săi: Ne compunem propria muzică”; 

— Maria Jidav — ABC pentru pian’. 

Semnând postfaţa metodelor de pian, valorificare a unor îndelungate 
cariere pedagogice de succes, distinsa profesoară a apreciat ingeniozitatea 


1 Olga Suceava, Abecedar muzical, editura Imago, Sibiu,1996. Prefaţă — Prof. univ. Ninuca Oşanu Pop. 

2 Carola Grindea și elevii săi, Ne compunem propria muzică, Editura Arpeggione, Cluj-Napoca, 1998. 
Postfaţă — Prof. univ. Ninuca Oșanu Pop. 

3 Maria Jidav — ABC pentru pian, editura MediaMusica, Academia de Muzică „Gheorghe Dima”, Cluj- 
Napoca, 1999. Postfaţă — Prof. univ. Ninuca Oşanu Pop. 

autoarelor, a semnalat importanţa apariției unor noi metode de pian, menite să 
extindă posibilităţile de alegere, să stimuleze confruntarea de idei, constituind un 
ajutor preţios atât pentru profesorii de pian, cât şi pentru părinţii care doresc să se 
implice în supravegherea copiilor. 

În domeniul cercetării științifice amintim comunicările deosebit de bogat 
documentate, temeinic elaborate, susţinute la Sesiunile anuale ale cadrelor didactice 
din Conservator, precum şi la alte Simpozioane naţionale și internaţionale, 
finalizate prin editarea lor în publicaţii de specialitate, apărute sub egida 
Conservatoarelor din Cluj-Napoca, lași, a comisiei UNESCO şi EMS München. 
La acestea se adaugă numeroase articole, interviuri, emisiuni Radio, TV, 
promovând neobosit bogata și diversa activitate a instituției. 

În anul 2002, eminenta profesoară şi-a susținut examenul de doctorat la 
Cluj-Napoca, sub îndrumarea acad. prof. univ. dr. Cornel Ţăranu, abordând o temă 
ce reunea, într-o fericită sinteză de înaltă ținută ştiinţifică și profundă originalitate, 
preocupările sale didactice şi artistice: Elemente specifice scriiturii pianistice enesciene, 
lucrare publicată în anul următor la editura MediaMusica, Cluj-Napoca. Dintre 
lucrările sale, de excepţională valoare muzicologică, mai menţionăm: Antologia 
documentară Ana Voileanu-Nicoară!, volumul omagial Sigismund Toduţă: destăinuiri, 
documente, mărturii?. 

Pe parcursul unui sfert de veac, Ninuca Oşanu Pop a îndeplinit cu 
abnegaţie o serie de funcții de conducere, contribuind la consolidarea prestigiului 
instituţiei: Decan al Facultăţii de Instrumente și Canto (1979-1984), Rector al 
Conservatorului „Gheorghe Dima” (1984-1990), Șef al Catedrei de Pian (1990-2004). 
Alături de asigurarea bunei desfășurări a procesului de învăţământ a organizat 
stagiunile artistice (1979-1990), a sprijinit promovarea tinerilor studenţi în concerte 
şi concursuri, a inițiat numeroase evenimente muzicale care să-i propulseze pe 
tineri în viaţa artistică. Dintre acestea, de cea mai mare importanţă este 
organizarea, începând cu decembrie 1985, a Concursului de interpretare muzicală 
„Gheorghe Dima”. La început, de nivel interjudețean, concursul a devenit în 
prezent o competiţie internațională, ce atrage talente din întreaga lume. 

În 1991 Ninuca Oşanu Pop s-a numărat printre membrii fondatori ai 
Fundaţiei „Sigismund Toduţă”, pe care a condus-o în perioada 2001-2011, în 
calitate de Președinte. Pentru valorificarea inestimabilului patrimoniu a fost inițiată 
o mare diversitate de proiecte: simpozioane anuale, tipărirea comunicărilor în 
volumul Studii toduțiene (2004), editarea întregii creații de lieduri și de piese pentru 


1 Ninuca Oşanu Pop, Antologia documentară Ana Voileanu-Nicoară Editura MediaMusica, Cluj-Napoca, 
2005. 

2 Ninuca Oşanu Pop (coord.), Sigismund Toduţă: destăinuiri, documente, mărturii, Editura Casa Cărţii de 
Știință, Cluj-Napoca, 2008. 


59 


pian solo (editura Arpeggione), conferinţe, concerte, concursuri, precum şi oferirea 
de burse pentru studenţi. Centenarul nașterii marelui compozitor (2008) a fost un 
eveniment de mare anvergură, la care au participat soliști și cele mai importante 
formaţii muzicale clujene. În martie 2016, conferenţiar universitar doctor Ecaterina 
Banciu, în calitate de președinte al Fundaţiei „Sigismund Toduţă”, i-a conferit 
Diploma de Onoare în semn de recunoștință pentru cariera pianistică, de cercetare și 
coordonare dedicată creației maestrului Sigismund Toduţă. 

Remarcabila sa activitate artistică, pedagogică, muzicologică a fost 
apreciată în mod deosebit, acordându-i-se de-a lungul timpului, începând cu 1971, 
o serie de distincții — diplome și medalii — dintre care amintim doar următoarele: 

— Medalia Muncii conferită de Consiliul de Stat — 1971; 

— Titlul de „Cetăţean de onoare al municipiului Cluj-Napoca” — 1994; 

— Ordinul „Meritul pentru învățământ în grad de Comandor” — 2004; 

— Diploma Onoare pentru Cluj, eliberată de Instituţia Prefectului judeţului Cluj — 
2015. 

Calitățile sale de eminent pedagog, activitatea artistică, muzicologică, 
vastul orizont cultural-muzical, implicarea în destinul Academiei de Muzică, 
contribuția la recunoaşterea și consolidarea prestigiului învăţământului muzical 
superior clujean îi asigură profesoarei Ninuca Oşanu Pop respectul și prețuirea 
noastră, fiind, pentru generaţii de muzicieni, un model în faţa căruia ne plecăm cu 
venerație. 

